Jabuli 98
Pako Lubaŋa pi porrene
1Wuwer bot Rwot wer manyen,
pien doŋ otyeko tiyo jami me aura!
Ciŋe ma lacuc ki bade maleŋ okelo bote loc.
2Rwot doŋ omiyo locce oŋene,
doŋ otyeko nyuto porrene ka maleŋ i nyim lurok ducu.
3En opo i kom mar mere ma pe lokke kacel ki genne
bot jo me ot pa Icrael.
Agikki piny me wi lobo ducu doŋ oneno loc pa Lubaŋawa.
4Wudaŋŋe ki yomcwiny nyim
Rwot, wun lobo ducu;
wupake ki wer kun wudaŋŋe ki yomcwiny.
5Wuwer wer me pak bot Rwot ki opuk;
wuwer kun wugoyo ki opuk ki dwan mamit!
6Wukut tum ki obute,
wudaŋŋe ki yomcwiny i nyim kabaka, ma en aye Rwot!
7Wek nam omor, ki gin mupoŋ iye,
lobo kacel ki jo ducu ma bedo iye!
8Wek lalele omol otagge,
wek godi ducu guwer kacel ki yomcwiny
9i nyim Rwot, pien obebino ka ŋolo kop i kom lobo.
En biŋolo kop ma atir i kom lobo,
biŋolo kop pa lwak me rok ducu maromrom.